ทหารไทยออกเงินกู้เอสเอ็มอีดอกเบี้ยคงที่ 3.9%
ธนาคารทหารไทย ออกสินเชื่อดอกเบี้ยคงที่ 3.9% นาน 1 ปี หวังดูดลูกค้าเอสเอ็มอี ดักหน้าช่วงดอกเบี้ยขาขึ้น พร้อมวงเงินสูงสุด 3 เท่าของหลักประกัน
12 ก.ค. 2553

ธนาคารทหารไทย ออกสินเชื่อดอกเบี้ยคงที่ 3.9% นาน 1 ปี หวังดูดลูกค้าเอสเอ็มอี ดักหน้าช่วงดอกเบี้ยขาขึ้น พร้อมวงเงินสูงสุด 3 เท่าของหลักประกัน 
นายสยาม ประสิทธิศิริกุล ประธานเจ้าหน้าที่บริหาร ธุรกิจขนาดกลางและขนาดย่อม ธนาคารทหารไทย เปิดเผยว่า เพื่อรองรับกับภาวะดอกเบี้ยที่กำลังเป็นช่วงขาขึ้น ธนาคารได้ออกผลิตภัณฑ์เงินกู้เพื่อช่วยให้ผู้ประกอบการเอ็สเอ็มอีบริหารต้นทุนทางการเงิน โดยคิดอัตราดอกเบี้ยคงที่ 3.9 % ในปีแรก สำหรับวงเงินกู้มากกว่า 20 ล้านบาท และอัตราดอกเบี้ยคงที่ 4.5% ในปีแรกสำหรับวงเงินไม่เกิน 20 ล้านบาท 
นอกจากนี้ ได้เพิ่มทางเลือกของระยะเวลาปลอดชำระเงินต้นได้สูงสุด 6 เดือนแรกของการผ่อนชำระเงินกู้ เพื่อเป็นการช่วยแบ่งเบาภาระการผ่อนชำระของผู้ประกอบการ โดยให้สิทธิเฉพาะลูกค้าที่สมัครขอสินเชื่อสำหรับวงเงินกู้ระยะยาว ตั้งแต่บัดนี้ถึงวันที่ 30 ก.ย.นี้ คาดว่าจะปล่อยสินเชื่อในแคมเปญนี้กว่า 3,000 ล้านบาท
“การดำเนินธุรกิจของผู้ประกอบการเอสเอ็มอี นอกจากเงินทุนที่เพียงพอในการดำเนินธุรกิจแล้ว ต้นทุนดอกเบี้ยก็เป็นปัจจัยหนึ่งที่ผู้ประกอบการเป็นกังวล และต้องการที่จะบริหารการเงินของธุรกิจให้ดีและมีประสิทธิภาพ ซึ่งจากภาวะอัตราดอกเบี้ยที่มีการคาดว่ามีแนวโน้มที่สูงขึ้น ธนาคารมองเห็นความเสี่ยงจากต้นทุนที่จะเพิ่มขึ้นจากดอกเบี้ย เป็นที่มาของแคมเปญพิเศษ ด้วยวงเงินสูงสุด 3 เท่า ที่จะช่วยให้ผู้ประกอบการเอสเอ็มอี สามารถประหยัดต้นทุนในการดำเนินธุรกิจได้ทั้งในปัจจุบันและอนาคต” นายสยาม กล่าว